SPRÁVA ZO ZAHRANIČNEJ PRACOVNEJ CESTY č. 203/2015

1.  Účastník ZPC:
Terézia Lesayová, Mgr.
Centrum vedecko-technických informácií SR, Lamačská cesta 8/A, 811 24 Bratislava, 
Styčná kancelária SR pre výskum a vývoj v Bruseli, odborný pracovník, 
anglický, francúzsky, taliansky 

2.  Zahraničná pracovná cesta:
Belgické kráľovstvo, 1.9.2015 (00:01) – 30.9.2015 (23:59),
Styčná kancelária SR pre výskum a vývoj v Bruseli, cestovné a pobytové náklady hradené CVTI SR

3.  Rámcový program pobytu:
Podpora zapájania sa do medzinárodných projektov a podpora slovenského výskumu a inovácií 
Program zahraničnej pracovnej cesty v mesiaci september 2015 sa riadil dvoma základnými dokumentmi – Štatút Styčnej kancelárie pre výskum a vývoj a Plán činnosti SLORD na rok 2015. Od toho sa odvíjali aktivity a pracovná náplň, ktorú som počas ZPC v mesiaci september 2015 plnila.  
Podrobnejšie záznamy o uskutočnených stretnutiach a konferenciách či seminárov, ktorých som sa zúčastnila, uvádzam v kapitole č. 4 pre lepší prehľad. 
V mesiaci september 2015 som pripravovala idey a nápady na podujatia, ktoré bude SLORD organizovať počas slovenského predsedníctva v Rade EÚ v druhej polovici 2016. K pripravovaným podujatiam sme sa stretli s diplomatmi zo SZ SR pri EÚ zodpovednými za agendu MŠVVaŠ SR, I. Hromadom a D. Šándorom a konzultovali formu a načasovanie kick-off konferencie, na ktorej budú prezentované slovenské priority. 
V rámci lepšieho spoznania a prepojenia slovenskej komunity vedcov a akademikov pôsobiacich v Belgicku sme sa rozhodli v spolupráci so Slovenským veľvyslanectvom v Belgicku zorganizovať prvé networkingové stretnutie. K podujatiu som počas získaval databázu vedcov a akademikov a pripravila návrh stretnutia. 
Za mesiac september 2015 som poslala niekoľko informácií, ktoré sa týkali blížiacich sa medzinárodných konferencií, seminárov a brokerage podujatí, ktoré by boli výbornou príležitosťou pre slovenské subjekty a zástupov slovenských univerzít na zoznámenie sa a vymenenie si kontaktov s potenciálnymi medzinárodnými partnermi pre budúcu spoluprácu v H2020 projektoch. Taktiež výzvy na hľadanie partnerov a zapojenie sa do vytvárajúcich sa konzorcií. 
V mesiaci september som sa zúčastnila niekoľkých podujatí a seminárov, ktorých detailný prehľad je uvedený v kapitole 4. Jedno z väčších podujatí bol H2020 Coordinators´day, ktorý bol organizovaný európskou komisiou pre úspešných držiteľov H2020 grantu. Na podujatí boli podané účastníkom detailné informácie o následnom postupe v elektronickom systéme pri sfinalizovaní projektu. So spustením a predbežným zverejnením nových pracovných programov Horizontu 2020 sa konali v Bruseli Informačné dni za jednotlivé oblasti. V rámci mojich tém som sa zúčastnila na Informačnom dni pre Spoločenskú výzvu  - Zdravie, demografické zmeny a kvalita života a na Informačnom dni pre Spoločenskú výzvu 5 - Opatrenia v oblasti klímy, životné prostredie, efektívne využívanie zdrojov a suroviny. Všetky informácie o Informačných dňoch, ako aj prezentácie a video z podujatia boli uverejnené na našej webovej stránke. Po Informačnom dni pre zdravie som následne poskytla konzultácie pre Lekársku fakultu UK, ktorá mala záujem o konkrétne a detailné informácie z poobedňajších workshopov. 
V rámci Spoločenskej výzvy 5 sa konal v septembri aj programový výbor H2020, na ktorom  som sa zúčastnila spolu s NCP p. N. Hurtovou. Na programovom výbore boli zverejnené výsledky posledných výziev v rámci pracovného programu 2015 a to SC5-WASTE-WATER. Okrem iného bol diskutovaný súčasný stav pracovného programu 2016/2017 a „prítomnosť“ udržateľnosti a životného prostredia v programe a ich adresnosť v jednotlivých výzvach. Ďalším bodom agendy bola strategická diskusia na tému zjednodušenia pravidiel v H2020 a možné použitie Framewrok Partnership Agreements (FPAs). Následne boli delegátom predstavené správy z expertných skupín „Systematický prístup k eko-inováciám za účelom dosiahnutia nízko uhlíkového obehového hospodárstva“ a „Riešenia založené na prírodnej báze a renaturalizácia miest.“ 
V mesiaci september 2015 sa tiež konala IGLO pracovná skupina pre Vyššie vzdelávanie, ktorej som členkou. Pozvanou rečníčkou na skupine bola p. V. Rassioli z DG CONNECT, EK, ktorá nás oboznámila s detailmi Jednotného digitálneho trhu (DSM) a jeho významom a prínosom pre vzdelávanie. Rassioli informovala o potrebe revízie pomerne zastaranej legislatívy v oblasti autorských práv. EK práve pripravuje prvý verejný draft na zmenu legislatívy, ktorá by následne mala mať dopad na všetky oblasti, aj vrátane vzdelávania. Súčasťou DSM je aj Digital Competence Framework, čo je zoznam základných digitálnych zručností, ktoré by mali užívatelia ovládať na základnom stupni. V júni 2016 by mala byť tiež prijatá nová legislatíva pod názvom „Digital skills policy“. Rassioli vyzdvihla potrebu tréningov a vzdelávania kódovania a programovania v ČŠ. Od 12.10.2015 sa bude konať tzv. Code week, počas, ktorého bude prebiehať kampaň s cieľom rozšíriť povedomie o programovaní. 
V prvej polovici mesiaca september sa v Bruseli konalo podujatie k desiatemu výročiu Noci výskumníkov. Na podujatí Slovensko reprezentoval Boris Vaitkovič z technickej Univerzity v Košiciach so svojím dielom, pri ktorom sa digitálne transformuje pohyb vodných mikroorganizmov do generického zvuku. Akustický signál následne rozkmitáva vodnú hladinu, ktorej svetelný priemet je paralelne viditeľný s pohybom mikroorganického sveta. Na stretnutí sme diskutovali jeho vedecké a výskumné aktivity a podujatia, na ktorých boli jeho práce prezentované.   

V druhej polovici septembra som sa zúčastnila podujatia organizovaného Ligou európskych výskumných univerzít (LERU) za účelom predstaviť hlavné odporúčania a závery integrovaných rodových analýz vo výskumnom procese. 
V publikovanej správe ´Rodový výskum a inovácie: Integrovanie rodových analýz do výskumného procesu´ LERU rozoberá a opisuje negatívne dopady podceňovania dôležitosti rodového aspektu. Zároveň vyzýva, aby bol rodový aspekt o veľa viac integrovaný do financovania výskumu a inovácií, obsahu a celkového implementačného procesu. Rodový výskum a inovácie je stále málo rozpracovaná téma, napriek tomu, že jej správne aplikovanie môže priniesť radu pozitívnych efektov . Prof. Simon Buitendijk predstavila na seminári 20 odporúčaní, ktoré LERU zhrnulo pre univerzity, vlády, investorov a žurnalistov. Taktiež poukázala na fakt, že výskum obsahujúci a pracujúci najmä s mužskými subjektmi je stále normou. Ako problém sa to ukazuje najmä pri medicínskom výskume. Choroby, ošetrenie a lieky môžu pôsobiť inak v závislosti od pohlavia, no napriek tomu sa stále ukazuje veľa prípadov, v ktorých došlo k zlyhaniam práve preto, že nebol vo výskume zahrnutý rodový aspekt. Prof. Simon Buitendijk tiež zdôraznila, že globálne výzvy, ktorým čelíme si vyžadujú komplexné, multidisciplinárne riešenia, ktoré v sebe zahŕňajú aj rodový aspekt. Tak, ako v mnohých oblastiach nie je zabezpečená rovnosť medzi mužmi aj ženami, rovnako nie je rodová rovnosť prítomná ani pri výskume. Napriek tomu, zahrnutie rodového aspektu do výskumu výrazne eliminuje skreslenie a podporuje kompletnosť; je dôležitý pre kvalitu, životnosť a dopad výskumu a zachraňuje životy. 
V mesiaci september som sa zúčastnila v poradí druhého stretnutia V4 kancelárii- CZELO, PolSCA, HunOR a SLORD vo forme pracovných raňajok. Na stretnutí boli prítomní aj diplomati zodpovední za vedu a výskum na stálych zastúpeniach pri EÚ. Témou stretnutia bola spolupráca V4 krajín v doterajších výzvach Horizontu 2020 a aktuálne štatistiky. Vo všetkých štyroch krajinách je problémom nie len pomerne nízka miera úspešnosti financovania, ale tiež nízky príspevok z EK, s čím súvisí aj systém odmeňovania výskumníkov. Dušan Šándor zo SZ SR pri EÚ predstavil na stretnutí priority SK PRESS v oblasti vedy a výskumu a predstavil konferencie a pripravované podujatia, ktoré budú organizované na SR a v Bruseli. Ďalším bodom programu bol „tour de table“, na ktorom sme si vymenili aktuálne informácie a diskutovali aktuálne dianie v európskej politike pre VaV.   
Jedna zo služieb, ktorú SLORD ponúka, sú priestory pre naše slovenské subjekty na ich stretnutí so zahraničnými partnermi. Túto službu v septembri využil Zväz slovenských vedecko-technických spoločností, ktorým boli v rámci ich návštevy zorganizované prednášky a stretnutia so zástupcami EK.  
Prevádzkovanie informačného portálu
Počas septembra som pridávala informácie, výzvy, aktuality a podujatia na SLORD webovú stránku a pravidelne aj na SLORD profil na Facebooku. 
Organizačná a administratívna činnosť v SLORD
V mesiaci september som prekladala faktúry pre SLORD od poskytovateľa telekomunikačných služieb z francúzskeho do slovenského jazyka pre účely CVTI SR.  Plnila som tiež všetky administratívne a organizačné úlohy, ktoré súvisia s riadnym chodom kancelárie. Organizačne som sa podieľala na príprave konferencie, ktorú SLORD organizuje dňa 15/10/2015- ERA in Action- Contribution of the Slovak Republic to the EU. 

4.	Stručný priebeh rokovaní, resp.  študijného pobytu:
Pre lepšiu prehľadnosť sú aktivity v kapitole 4 rozdelené na dve časti – Konferencie, semináre, workshopy, podujatia a stretnutia. Pri všetkých je uvádzaný dátum, čas a miesto konania, ako aj účastníci, a to tak za SLORD, ako aj za partnerov. Tu je dôležité zdôrazniť, že zápisy a záznamy z väčšiny relevantných podujatí sú priebežne zverejňované na webe SLORD a sú tak dostupné všetkým záujemcom. Preto ich v správe zo ZPC neuvádzam. 

Konferencie, semináre, podujatia

September 2015	
Dátum	Čas	Miesto	Účastník (SLORD)	Účastníci	Podujatie	
8.9.2015	09:30-17:00	EK – Charlemange	Terézia Lesayová	 	Horizon 2020 Coordinators´ Day 	
16.9.2015	09:00-11:00	Avenue de Cortenbergh, SZ NE pri EU	Terézia Lesayová		LERU Gendered Research and Innovation	
18.9.2015	09:00-17:30	EK - Charlemange	Terézia Lesayová		SC1 - Health Information Day 	
21.9.2015	09:00-18:00	EK - Charlemange	Terézia Lesayová		Societal Challenge 5 – Climate action, H2020 Information Day 	
22.9.2015	10:00-17:00	EK - Charlemange	Terézia Lesayová	 	Programme Committee – SC5 	
22.9. 2015	16:30 – 18:00	Neth-ER	Terézia Lesayová, Ľubomír Valo		IGLO Working Group – Higher Education	
23.9.2015	11:00-12:30	AutoWorld, Parc du Cinquantenaire, 1000 BXL	SLORD	 	10th Anniversary of European Researcher´s Night – Science is wonder(ful) 	
23.9.2015	13:30 – 15:00	EK – Covent Garden, DG R&T	Terézia Lesayová, Daniel Straka		Workshop On Education And Training Needs For Aviation Engineers And Researchers In Europe	
30.9.2015	09:00 – 18:00	EK – Charlemange 	SLORD		Joint Research Centre Conference– Building a resilient Europe	
30.9. 2015	18:00 – 20:00	Max Planck Society, Rue Royale 	Terézia Lesayová 		The Population Europe Tandem Talks	

Stretnutia a rokovania

September 2015	
Dátum	Čas	Miesto	Účastník (SLORD)	Účastníci	Téma stretnutia	Záznam	
9.9.2015	09:45 – 11:00	Schuman 	Terézia Lesayová, Daniel Straka 	Dušan Šándor SZ SR pri EÚ, 1. tajomník 
Ivan Hromada, SZ SR pri EÚ, 2. tajomník 	Konferencia/Kick-off seminár – predstavenie priorít SK PRESS 	Témou stretnutia bolo diskutovanie ideí a návrhov k organizácií konferencie/kick-off seminára, na ktorom budú predstavené priority v oblasti vedy a výskumu a vzdelávania a mládeže slovenského predsedníctva v Rade EÚ v druhom semestri 2016. Okrem predbežného navrhnutia dátumu (koniec apríla/máj), sme taktiež diskutovali formu podujatia a potenciálnych rečníkov.   	
11.9. 2015	09:30 – 11:00	CZELO, Rue du Trône 98	Terézia Lesayová, Daniel Straka, Ľubomír Vallo 	CZELO, PolSCA, HunOR, vedeckí atašé stálych zastúpení SR pri EÚ SR, ČR, PL, HU	V4 Breakfast	V poradí druhé V4 stretnutie vo forme pracovných raňajok so zástupcami styčných kancelárií ČR, PL a HU a vedeckými atašé zo SZ SR pri EÚ malo nosnú tému aktuálne štatistiky spolupráce V4 krajín v doterajších uzavretých výzvach Horizontu 2020. Druhom témou stretnutia bola výmena aktuálnych informácií týkajúcich sa zvolaného stretnutia EK k téme odmeňovania výskumníkov. Taktiež boli na stretnutí predstavené priority a pripravované stretnutia počas SK PRESS. 	
23.9. 2015	11:30 – 12:00	AutoWorld, Parc du Cinquantenaire	SLORD	Boris Vaitovič, Technická Univerzita v Košiciach 	Spoločenská výzva 1 – Zdravie, demografické zmeny a kvalita života 	Predstavenie a oboznámenie sa s výskumom B. Vaitoviča. 	
23.9. 2015	13:30 – 14:00	EK – DG RTD, Covent Garden 	Terézia Lesayová, Daniel Straka 	Antonín Kazda, Žilinská Univerzita v Žiline; Benedikt Badánik, Žilinská univerzita v Žiline 	Výmena aktuálnych informácií, téma doprava 	Doprava, výmena aktuálnych informácií. 	

5.  Odporúčané závery:
Pokračovať v plnení úloh a cieľov v súlade so Štatútom Styčnej kancelárie SR pre výskum a vývoj v Bruseli a s Plánom činnosti SLORD na rok 2015. 
V rámci týchto dokumentov by malo ísť o tieto úlohy v jednotlivých oblastiach:
1.	Podpora zapájania sa do medzinárodných projektov a pri ich implementácii
Je potrebné pokračovať v poskytovaní kvalitných konzultácií k príprave projektov EÚ. Tiež je potrebné naďalej poskytovať cielené informácie o možnostiach zapojenia do projektov a to práve s prichádzajúcim pracovným programom na roky 2016/2017. Mnohé informácie sú priebežne zverejňované na webe SLORD, no je potrebné naďalej pracovať na lepšej adresnosti informácií presným cieľovým skupinám. Informácie, tak ako doteraz sú v pravidelných intervaloch, prípadne v ad-hoc mailoch posielané záujemcom, ktorí sú zaregistrovaní na odber informácií a sú tiež v databázach SLORD. Cieľom je poskytovať tieto možnosti o zapojení sa do projektov cielene, a to podľa indikovaného záujmu zaregistrovaných výskumníkov. Rovnako je dobré zintenzívniť spoluprácu v rámci krajín V4. Pravidelné stretnutia s ostatnými styčnými kanceláriami krajín V4 sa ukázala ako veľmi dobrý zdroj informácií a spolupráce. Je preto potrebné naďalej úzko s kanceláriami spolupracovať a vytvárať nové spôsoby spoločného zapojenia na európskej úrovni.  
2.	Informovanie a školenia
Bude mimoriadne dôležité naďalej monitorovať a vyhodnocovať vývoj politík EÚ, a to najmä s dôrazom na prípravu nového WP 2016-17. Toto si bude vyžadovať aktívnu spoluprácu s s relevantnými národnými delegátmi a Ministerstvom školstva, vedy, výskumu a športu SR 
Zabezpečovanie informovanosti z podujatí v Bruseli bude naďalej prebiehať prostredníctvom zverejňovania správ na webe. Je potrebné ďalej pokračovať v poskytovaním kvalitných informácií slovenským záujemcom o účasť v Horizonte 2020, ako aj ostatných programoch podporujúcich výskumné a inovačné aktivity na európskej úrovni. 
V rámci blížiaceho sa predsedníctva Slovenska v Rade EÚ je potrebné sa aktívne zapojiť do príprav a spolupracovať so Stálym zastúpením SR pri EÚ, ako aj s inými zástupcami slovenských subjektov v Bruseli. Je potrebné tiež naďalej udržiavať komunikáciu so zastúpeniami regiónov, ktorí majú veľmi dobrý prehľad o lokálnych subjektov v oblasti vedy a výskumu, ako aj o univerzitách, ktorí by boli potenciálnymi partnermi do budúcich výziev v H2020. 
3.	Prezentácia a popularizácia slovenského výskumu a inovácií
Bude potrebné aktívne lobovať a presadzovať účasť Slovákov na konferenciách. Taktiež je potrebné pokračovať v prezentovaní slovenských výsledkov v oblasti vedy a výskumu a to v akademickom ako aj neakademickom sektore. Pripravovaná konferencia ERA in Action- Contribution of the Slovak Republic to the EU, bude veľmi dobrou príležitosťou na prezentáciu slovenských vedeckých parkov za účasti mnohých zahraničných hostí. Taktiež pripravujeme popularizačné podujatie, na ktorom chceme postupne predstavovať slovenských špičkových vedcov, ktorí svoj výskum môžu odprezentovať širokej a laickej verejnosti. Okrem zviditeľnenia samotného výskumníka to prinesie aj oboznámenie sa s témou a výskumom na Slovensku.  
6.   Prehľad prinesenej dokumentácie a miesto jej uloženia
Prezentácie z podujatí, pracovných skupín sú priebežne zverejňované na webe SLORD. Publikácie a materiály z podujatí vo fyzickej forme sú umiestnené v príručnej knižnici SLORD a sú k dispozícií prípadným záujemcom. 

7.   Osobitne vyhodnotený očakávaný prínos ZPC

8.    Spôsob zverejnenia výsledkov ZPC, prenos získaných informácií
podľa charakteru a potreby

Súhlasím so zverejnením správy na internete

Správu vypracoval: Terézia Lesayová		                        ......................................
Dátum: 11.10.2015
								
Správu schválil:  prof. RNDr. Ján TURŇA, CSc., generálny riaditeľ  ......................................